钦定古今图书集成/明伦汇编/氏族典/第144卷 > 元亨
## 钦定古今图书集成/明伦汇编/氏族典/第144卷 > 元亨

按《隋书元亨传》：“亨字德良，一名孝才，河南洛阳人。父
季海，魏司徒冯翊王。遇周、齐分隔，季海遂仕长安。亨
时年数岁，与母李氏在洛阳。齐神武帝以亨父在关
西，禁锢之。其母则魏司空李充之女也，素有智谋，遂
诈称冻馁，请就食于荥阳。齐人以其去关西尚远，老
妇弱子，不以为疑，遂许之。李氏阴托大豪李长寿，携”
亨潜行草间，得至长安。周太祖见而大悦，以亨功臣
子，甚优礼之。亨年十二，魏恭帝在储宫，引为交友，释
褐千牛备身。大统末，袭爵冯翊王，俄迁通直散骑常
侍，历武卫将军、勋州刺史，改封平凉王。周闵帝受禅，
例降为公。明武时，历陇州刺史、御正大夫、小司马。宣
帝时，为洛州刺史。高祖受禅，征拜太常卿。寻出为卫
州刺史，加大将军。在职八年，风化大洽。后以老病，表
乞骸骨，吏人诣阙上表，请留。其年，亨以笃疾，重请还
京。上令使者致医药，问动静，相望于道。岁馀，卒于家，
时年六十九，谥曰宣。